## Zakon o izmjenama i dopunama Zakona o obveznom zdravstvenom osiguranju

### NN 118/2006 (2.11.2006.), Zakon o izmjenama i dopunama Zakona o obveznom zdravstvenom osiguranju

# HRVATSKI SABOR

**2617**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA ZAKONA O OBAVEZNOM ZDRAVSTVENOM OSIGURANJU

Proglašavam Zakon o izmjenama i dopunama Zakona o obveznom zdravstvenom
osiguranju, kojega je Hrvatski sabor donio na sjednici 20. listopada 2006.
godine.

Klasa: 011-01/06-01/64
Urbroj: 71-05-03/1-06-2
Zagreb, 26. listopada 2006.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O OBVEZNOM ZDRAVSTVENOM OSIGURANJU

Članak 1.

U Zakonu o obveznom zdravstvenom osiguranju (»Narodne novine«, br. 85/06. i
105/06.) u članku 5. stavku 1. točki 10. riječi: »nezaposlene osobe s
prebivalištem, odnosno odobrenim stalnim boravkom u Republici Hrvatskoj
prijavljene u evidenciji nezaposlenih osoba kod Hrvatskog zavoda za
zapošljavanje,« zamjenjuju se riječima: »osobe s prebivalištem, odnosno
odobrenim stalnim boravkom u Republici Hrvatskoj,«.
U točki 13. riječi: »ako je prijavljen u evidenciji nezaposlenih osoba kod
Hrvatskog zavoda za zapošljavanje i« brišu se.
Stavak 4. briše se.
Dosadašnji stavak 5. postaje stavak 4.

Članak 2.

U članku 33. stavak 3. mijenja se i glasi:
»Naknadu plaće za vrijeme bolovanja iz članka 32. točke 1. i 2. ovoga Zakona od
43. dana, odnosno 8. dana bolovanja obračunava i isplaćuje pravna, odnosno
fizička osoba – poslodavac, s time da je Zavod obvezan vratiti isplaćenu naknadu
u roku od 45 dana od dana primitka zahtjeva za povrat.«
Iza stavka 3. dodaju se novi stavci 4. i 5. koji glase:
»Naknadu plaće za vrijeme bolovanja iz članka 31. točke 4. i 5. ovoga Zakona od
prvog dana bolovanja obračunava i isplaćuje pravna, odnosno fizička osoba –
poslodavac, s time da je Zavod obvezan vratiti isplaćenu naknadu u roku od 30
dana od dana primitka zahtjeva za povrat.
U slučaju kada pravna, odnosno fizička osoba nije u mogućnosti, iz razloga
nelikvidnosti, isplatiti plaću, odnosno naknadu plaće u trajanju od najmanje tri
kalendarska mjeseca, isplatu naknade plaće iz stavka 3. i 4. ovoga članka
izvršit će Zavod.«
Dosadašnji stavak 4. postaje stavak 6.

Članak 3.

Članak 34. mijenja se i glasi:
»Pravo na naknadu plaće za vrijeme bolovanja radi njege osigurane osobe –
djeteta iz članka 31. točke 5. ovoga Zakona s kojim osiguranik živi u
zajedničkom kućanstvu traje za svaku utvrđenu bolest najviše do 20 radnih dana,
a za dijete do 7 godina starosti najviše do 40 radnih dana.
Pravo na naknadu plaće za vrijeme bolovanja radi njege osigurane osobe –
supružnika iz članka 31. točke 5. ovoga Zakona s kojim osiguranik živi u
zajedničkom kućanstvu traje za svaku utvrđenu bolest najviše do 15 radnih dana.
Ako je prema ocjeni doktora medicine primarne zdravstvene zaštite zdravstveno
stanje člana obitelji – djeteta do 18. godine života takvo da duljina trajanja
njege roditelja određena u stavku 1. ovoga članka neće biti dostatna, potrebno
trajanje njege određuje liječničko povjerenstvo koje imenuje Zavod.
Pod zajedničkim kućanstvom u smislu stavka 1. i 2. ovoga članka smatra se
zajednica života, privređivanja i trošenja ostvarenih prihoda obitelji.«

Članak 4.

U članku 36. brojke: »4., 5. i 6.« zamjenjuju se brojkama: »4. i 5.«.

Članak 5.

U članku 41. stavku 1. riječ: »konačnim« zamjenjuje se riječju: »pravomoćnim«.
Iza stavka 5. dodaje se stavak 6. koji glasi:
»Osiguranik iz stavka 1. ovoga članka kojem je konačnim rješenjem utvrđena
invalidnost ima pravo na 50% naknade plaće od konačnosti rješenja sve do
pravomoćnosti rješenja o invalidnosti osiguranika koju isplaćuje Zavod.«

Članak 6.

U članku 47. stavku 2. briše se točka i dodaju riječi: »i prava na bolovanje
zbog rane, ozljede ili bolesti koja je neposredna posljedica sudjelovanja u
Domovinskom ratu.«.

Članak 7.

Članak 145. briše se.

Članak 8.

Ovaj Zakon stupa na snagu danom objave u »Narodnim novinama«.

Klasa: 500-01/06-01/06
Zagreb, 20. listopada 2006.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 118/2006-2617
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)